กรุงเทพมหานคร พลิกโฉมถนนพระรามที่ 1 ชูพื้นที่นำร่องต้นแบบทางเท้าย่านธุรกิจใจกลางเมือง
พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยว่า ได้ดำเนินโครงการปรับปรุงภูมิทัศน์ถนนพระรามที่1 ช่วงจากแยกปทุมวันถึงแยกราชประสงค์ ซึ่งเป็นพื้นที่นำร่องย่านธุรกิจสำคัญใจกลางกรุงเทพมหานคร โดยปรับภูมิทัศน์ในแนวเขตทางสาธารณะให้สอดคล้องกับอาคารของเอกชนที่อยู่โดยรอบ เพื่อให้ประชาชนทุกกลุ่มสามารถใช้ทางเท้าได้อย่างสะดวกและปลอดภัย ซึ่งจะเป็นต้นแบบการปรับปรุงทางเท้าในพื้นที่อื่นๆ ทั่วกรุงเทพมหานคร โดยจัดระเบียบสิ่งกีดขวางบนทางเท้า ป้ายโฆษณา ตู้สายสื่อสาร จุดจอดมอเตอร์ไซค์รับจ้าง จัดระเบียบเสาไฟและสายไฟฟ้าต่างๆ ให้มีความปลอดภัยและเป็นระเบียบเรียบร้อย รวมถึงระบบสาธารณูปโภคต่างๆ ใต้พื้นผิวทางเท้า เพื่อให้การซ่อมบำรุง หรือปรับปรุงในอนาคตเป็นระบบมากยิ่งขึ้น อีกทั้งยังเพิ่มพื้นที่รองรับน้ำท่วมฉับพลันที่มักจะเกิดขึ้นในวันที่ฝนตกหนักโดยได้รับความร่วมมือจากหลายภาคส่วนทั้งภาครัฐและเอกชน สำหรับรายละเอียดโครงการปรับปรุงภูมิทัศน์ ได้จัดระบบโครงสร้างสาธารณูปโภคใต้ดินให้ง่ายต่อการซ่อมบำรุง  การทำทางเท้าสำหรับคนพิการและผู้สูงอายุ ที่มีแผ่นทางเท้าคนพิการ  (Braille Block) และทางลาดเชื่อมต่อทางเดินอย่างปลอดภัย  กำหนดแนวปลูกต้นไม้ให้เป็นพื้นที่รับน้ำ (Rain Garden) รวมถึงปรับปรุงระบบไฟฟ้าส่องสว่างปัจจุบันโครงการปรับปรุงภูมิทัศน์ดังกล่าว มีความคืบหน้าแล้วร้อยละ 57 คาดว่าจะแล้วเสร็จประมาณเดือนมีนาคม 2565